Politiet: Grunnstøting skyldes trolig menneskelig svikt
- Vi konkluderer ikke på det nåværende tidspunkt, men vi har en god formening om at det skyldes menneskelig svikt, sier politiførstebetjent Øyvind Tveit ved Haugesund politistasjon til NRK. Politiet har ikke mistanke om promille i forbindelse med grunnstøtingen. Skipet var på vei fra Gdansk i Polen til Bergen da det i 22-tiden mandag kveld gikk på grunn i den nordlige innseilingen til Karmsundet i Haugesund. De 21 om bord kom ikke til skade. Etter grunnstøtingen vest for Tonjer fyr ble skipet slept til kai i Haugesund. Politiet venter nå på rapportene fra Sjøfartsdirektoratets undersøkelser. Direktoratet har påvist hull i flere ballasttanker, vanninntrenging i et lasterom og strukturskader på skrog og dekk. Nordstjernen gikk i rutetrafikk i 56 år og er det skipet som har seilt lengst i Hurtigrutens historie. Skipet ble fredet i desember i fjor.
Politiet i Haugesund tror menneskelig svikt er årsaken til at det pensjonerte hurtigruteskipet «Nordstjernen» gikk på grunn i Karmsundet mandag kveld.